รัฐบาลไทย-ข่าวทำเนียบรัฐบาล-คณะกรรมการบริหารกองทุนดีอี เดินหน้าตั้ง 3 คณะอนุกรรมการ ดึงทุกภาคส่วนร่วมทำงาน เน้นประโยชน์สาธารณะ-ไม่แสวงหากำไร
วันพุธที่ 8 พฤศจิกายน 2560
คณะกรรมการบริหารกองทุนดีอี เดินหน้าตั้ง 3 คณะอนุกรรมการ ดึงทุกภาคส่วนร่วมทํางาน เน้นประโยชน์สาธารณะ-ไม่แสวงหากําไร
คณะกรรมการบริหารกองทุนดีอี
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยว่า จากการประชุมคณะกรรมการบริหารกองทุนพัฒนาดิจิทัลเพื่อเศรษฐกิจและสังคม (บอร์ดกองทุนดีอี) ครั้งแรก โดยมี พลอากาศเอก ประจิน จั่นตอง รองนายกรัฐมนตรี เป็นประธานฯ นั้น ที่ประชุมเห็นชอบให้ในระยะเริ่มต้นของการดําเนินงานกองทุนฯ คณะกรรมการการบริหารกองทุนฯ จะเป็นผู้กําหนดทิศทางและวางยุทธศาสตร์ เพื่อการบริหารงานกองทุนฯ ให้เกิดประสิทธิภาพสูงสุด ซึ่งจําเป็นต้องมีผู้มีความรู้ ความสามารถ และมีประสบการณ์ในงานด้านต่างๆ ที่จะเป็นประโยชน์กับการบริหารจัดการงานกองทุนฯ เพื่อให้มีกลไกการขับเคลื่อนการดําเนินงานของกองทุนฯ ในระหว่างที่ร่างระเบียบคณะกรรมการดิจิทัลเพื่อเศรษฐกิจและสังคมแห่งชาติ ว่าด้วยการบริหารกองทุนพัฒนาดิจิทัลเพื่อเศรษฐกิจและสังคม พ.ศ. .... อยู่ระหว่างการพิจารณาของกระทรวงการคลัง ดังนั้น คณะกรรมการบริหารกองทุนฯ จึงเห็นสมควรให้มีการแต่งตั้งคณะอนุกรรมการดําเนินงานในด้านต่างๆ จํานวน 3 คณะ ประกอบด้วย
1) คณะอนุกรรมการกําหนดกรอบนโยบายการดําเนินงาน มีองค์ประกอบทั้งหมด 9 คน โดยรัฐมนตรีว่าการกระทรวงดิจิทัลฯ เป็นประธานอนุกรรมการฯ มีผู้แทนจากภาครัฐ ภาคเอกชน และผู้ทรงคุณวุฒิสาขาต่างๆ ร่วมเป็นอนุกรรมการ ซึ่งมีอํานาจหน้าที่ในการเสนอกรอบนโยบายการดําเนินงานของกองทุนฯ รวมถึงกําหนดสัดส่วนการใช้จ่ายเงินกองทุนฯ ให้สอดคล้องกับที่กฎหมายกําหนด 2) คณะอนุกรรมการกลั่นกรองพิจารณาโครงการ มีองค์ประกอบทั้งหมด 11 คน โดยปลัดกระทรวงดิจิทัลฯ เป็นประธานอนุกรรมการฯ มีอํานาจหน้าที่ พิจารณากลั่นกรองโครงการต่างๆ รวมถึงจัดทํากรอบการพิจารณาให้มีความชัดเจน โดยเฉพาะเรื่องหลักเกณฑ์การพิจารณาให้การส่งเสริมและสนับสนุนจากกองทุนฯ เพื่อให้การบริหารกองทุนฯ มีประสิทธิภาพและมีความโปร่งใสในการทํางาน เนื่องจากมีความเกี่ยวข้องกับทั้งภาครัฐ ภาคเอกชน และบุคคลทั่วไป
และ 3) คณะอนุกรรมการติดตามประเมินผล มีองค์ประกอบทั้งหมด 15 คน โดยเลขาธิการคณะกรรมการดิจิทัลเพื่อเศรษฐกิจและสังคมแห่งชาติ เป็นประธานคณะอนุกรรมการฯ มีอํานาจหน้าที่ในการติดตามและประเมินผลการดําเนินงานของโครงการที่ได้รับการส่งเสริม สนับสนุน หรือช่วยเหลือจากกองทุนฯ เสนอต่อคณะกรรมการบริหารกองทุนฯ ตามวัตถุประสงค์ของกองทุนฯ รวมทั้งศึกษา รวบรวม และจัดทํารายงาน เพื่อเสนอให้คณะกรรมการบริหารกองทุนฯ พิจารณา ตลอดจนเสนอแนวทางในการปรับปรุงแก้ไขการบริหารกองทุนฯ ให้มีประสิทธิภาพมากยิ่งขึ้น
“คณะอนุกรรมการกลั่นกรองพิจารณาโครงการมีความสําคัญ เนื่องจากจะต้องพิจารณากรอบการอนุมัติโครงการ ซึ่งเกี่ยวข้องกับการดําเนินงานของคณะกรรมการบริหารกองทุนฯ ที่ต้องคํานึงถึงเรื่องประโยชน์ทับซ้อนในการพิจารณาให้ความช่วยเหลือภาครัฐ ภาคเอกชน และบุคคลทั่วไป รวมถึงการอุดหนุนงานวิจัยด้านต่างๆ ที่รวมไปถึงผู้ประกอบการ โดยคณะกรรมการกลั่นกรองพิจารณาโครงการ จะต้องกําหนดกรอบ ระเบียบ หลักเกณฑ์การพิจารณาขึ้นมาก่อน รวมถึงต้องคํานึงถึงประโยชน์สาธารณะและไม่เป็นการแสวงหากําไรอย่างแท้จริง ซึ่งเป็นหลักเกณฑ์ที่กฎหมายกําหนดไว้ เพื่อเสนอให้คณะกรรมการบริหารกองทุนฯ พิจารณา ทั้งนี้ การแต่งตั้งคณะอนุกรรมการทั้ง 3 คณะ ฝ่ายเลขานุการฯ จะจัดทําร่างคําสั่งเสนอรัฐมนตรีว่าการกระทรวงดิจิทัลฯ ในฐานะรองประธานกรรมการบริหารกองทุนฯ พิจารณา ก่อนเสนอให้ประธานกรรมการบริหารกองทุนฯ พิจารณาลงนามในคําสั่งต่อไป” ดร.พิเชฐฯ กล่าว
********************